สูงสุดประวัติศาสตร์อเมริกา! หุ้น APPLE “มาร์เก็ตแคป” พุ่งทะลุ 1 ล้านล้านดอลลาร์
สูงสุดประวัติศาสตร์อเมริกา! หุ้น APPLE "มาร์เก็ตแคป" พุ่งทะลุ 1 ล้านล้านดอลลาร์
3 ส.ค. 2561

แอปเปิ้ล หรือ APPLE บริษัทผู้ผลิตไอโฟน สมาร์ตโฟนชั้นนำของโลก ผงาดขึ้นเป็นบริษัทมหาชนแห่งแรกในสหรัฐอเมริกาที่มีมูลค่าตลาดทะลุ 1 ล้านล้านดอลลาร์ หรือ 33 ล้านล้านบาท
ทั้งนี้ วอลล์สตรีต ประเมินว่า มูลค่าของแอปเปิ้ลอาจสูงขึ้นได้อีก โดยนักวิเคราะห์ประเมินว่า ราคาเป้าหมายของหุ้นแอปเปิ้ลอยู่ที่ 225 ดอลลาร์ต่อหุ้น หรืออาจไปถึง 275 ดอลลาร์ ถ้าทำได้ขนาดนั้นมูลค่าตลาดของแอปเปิ้ลจะพุ่งเป็น 1.3 ล้านล้านดอลลาร์
ขณะเดียวกันนักวิเคราะห์ตลาดบางคนเห็นว่า แอปเปิ้ลที่มีอายุก่อตั้ง 42 ปี มาถึงจุดที่ต้องมีผลิตภัณฑ์ใหม่เพื่อรักษายอดขายและกำไรให้อู้ฟู่ต่อไป แต่การที่แอปเปิ้ลมาถึงจุดนี้ได้เพราะยอดขายไอโฟน 8 และไอโฟน X แข็งแกร่งมาก โดยเฉพาะในจีนและญี่ปุ่น บวกกับรายได้การบริการจากแอปสโตร์ที่พุ่งสูงขึ้น
อย่างไรก็ตาม แอปเปิ้ลไม่ใช่บริษัทกิจการมหาชนแห่งแรกในโลกที่มีมูลค่าตลาดทะลุ 1 ล้านล้านดอลลาร์ ก่อนหน้านี้คือ บริษัทปิโตรไชน่า ทำได้ในปี 2550 ในตลาดที่เซี่ยงไฮ้ แต่ต่อมาราคาหุ้นร่วงลงอย่างรวดเร็ว ปัจจุบันมูลค่าในตลาดหุ้นนิวยอร์กอยู่ที่ 205,000 ล้านดอลลลาร์